CELEX: 32022R0312
Language: lv
Date: 2022-02-24 00:00:00
Title: Eiropas Parlamenta un Padomes Regula (ES) 2022/312 (2022. gada 24. februāris), ar ko Regulu (ES) 2020/1429 groza attiecībā uz to pagaidu pasākumu piemērošanas pārskata perioda ilgumu, kuri attiecas uz maksas iekasēšanu par dzelzceļa infrastruktūras izmantošanu (Dokuments attiecas uz EEZ)

28.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 55/1
               
            
         EIROPAS PARLAMENTA UN PADOMES REGULA (ES) 2022/312
         (2022. gada 24. februāris),
         ar ko Regulu (ES) 2020/1429 groza attiecībā uz to pagaidu pasākumu piemērošanas pārskata perioda ilgumu, kuri attiecas uz maksas iekasēšanu par dzelzceļa infrastruktūras izmantošanu
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         pēc apspriešanās ar Reģionu komiteju,
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Covid-19 pandēmija ir izraisījusi krasu dzelzceļa satiksmes kritumu, jo pieprasījums ir ievērojami samazinājies. Tas ir radījis smagu ietekmi uz dzelzceļa pārvadājumu uzņēmumiem.
                  
               
                     (2)
                  
                  
                     Dzelzceļa pārvadājumu uzņēmumi, kuri ilgstoši saskaras ar ievērojamām likviditātes problēmām, lieliem zaudējumiem un dažos gadījumos ar maksātnespējas draudiem, nevar ietekmēt minētos apstākļus.
                  
               
                     (3)
                  
                  
                     Lai novērstu Covid-19 pandēmijas negatīvo ekonomisko ietekmi un atbalstītu dzelzceļa pārvadājumu uzņēmumus, Eiropas Parlamenta un Padomes Regula (ES) 2020/1429 (3) ļāva dalībvalstīm atļaut infrastruktūras pārvaldītājiem samazināt, atcelt vai atlikt maksu par piekļuvi dzelzceļa infrastruktūrai. Minētā iespēja tika piešķirta uz pārskata periodu no 2020. gada 1. marta līdz 2020. gada 31. decembrim, un ar Komisijas Deleģēto regulu (ES) 2021/1061 (4) tā tika vēlreiz pagarināta līdz 2021. gada 31. decembrim.
                  
               
                     (4)
                  
                  
                     Covid-19 pandēmija turpinās, un ļoti lipīgu un neparedzamu variantu, piemēram, Covid-19 omikrona varianta, parādīšanās nozīmē to, ka varētu būt nepieciešami jauni ierobežojoši pasākumi.
                  
               
                     (5)
                  
                  
                     Covid-19 pandēmijas negatīvā ietekme uz dzelzceļa satiksmi turpinās, un ir iespējams, ka dzelzceļa pārvadājumu uzņēmumi tiks ietekmēti arī turpmāk. Lai reaģētu uz nozares steidzamajām vajadzībām, Regulā (ES) 2020/1429 noteiktais pārskata periods būtu tālāk jāpagarina līdz 2022. gada 30. jūnijam.
                  
               
                     (6)
                  
                  
                     Covid-19 pandēmijas neparedzamā attīstība, jaunu variantu pēkšņa parādīšanās un nepieciešamība novērtēt to ietekmi uz dzelzceļa nozari prasa ātru un elastīgu regulatīvo reakciju. Lai novērstu nepilnības reaģēšanā uz pašreizējo situāciju, ir svarīgi nodrošināt to, lai noteikumus turpinātu piemērot pēc 2021. gada 31. decembra. Ņemot vērā Regulā (ES) 2020/1429 paredzēto pasākumu būtību, pārskata perioda pagarinājuma piemērošana ar atpakaļejošu spēku nerada attiecīgo personu tiesiskās paļāvības pārkāpumu.
                  
               
                     (7)
                  
                  
                     Komisijai būtu pastāvīgi jāanalizē Covid-19 pandēmijas ietekme uz dzelzceļa nozari, un Savienībai vajadzētu būt spējīgai bez nepamatotas kavēšanās pagarināt Regulā (ES) 2020/1429 noteikto pasākumu piemērošanas periodu, ja nelabvēlīgie apstākļi aizvien pastāv.
                  
               
                     (8)
                  
                  
                     Lai vajadzības un pamatotas nepieciešamības gadījumā pagarinātu Regulā (ES) 2020/1429 paredzēto noteikumu spēkā esamības termiņu, būtu jādeleģē Komisijai pilnvaras pieņemt aktus saskaņā ar Līguma par Eiropas Savienības darbību 290. pantu attiecībā uz pārskata perioda pagarināšanu Regulā (ES) 2020/1429 paredzēto pasākumu piemērošanai. Ir īpaši būtiski, lai Komisija, veicot sagatavošanas darbus, rīkotu atbilstīgas apspriešanās, tostarp ekspertu līmenī, un lai minētās apspriešanās tiktu rīkotas saskaņā ar principiem, kas noteikti 2016. gada 13. aprīļa Iestāžu nolīgumā par labāku likumdošanas procesu (5). Jo īpaši, lai deleģēto aktu sagatavošanā nodrošinātu vienādu dalību, Eiropas Parlaments un Padome visus dokumentus saņem vienlaicīgi ar dalībvalstu ekspertiem, un minēto iestāžu ekspertiem ir sistemātiska piekļuve Komisijas ekspertu grupu sanāksmēm, kurās notiek deleģēto aktu sagatavošana.
                  
               
                     (9)
                  
                  
                     Ņemot vērā to, ka šīs regulas mērķi, proti, pagarināt to pagaidu noteikumu piemērošanas periodu, saskaņā ar kuriem piemēro maksu par dzelzceļa infrastruktūras izmantošanu, reaģējot uz Covid-19 pandēmijas izraisīto steidzamo situāciju, nevar pietiekami labi sasniegt atsevišķās dalībvalstīs, bet ierosinātās darbības mēroga vai iedarbības dēļ to var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (10)
                  
                  
                     Tāpēc Regula (ES) 2020/1429 būtu attiecīgi jāgroza.
                  
               
                     (11)
                  
                  
                     Ņemot vērā steidzamību, ko radījuši ārkārtas apstākļi, kas izriet no Covid-19 pandēmijas un pamato ierosinātos pasākumus, un konkrēti nepieciešamību ātri pieņemt vajadzīgos pasākumus, lai risinātu smagās un neatliekamās problēmas, ar kurām saskārusies nozare, tiek uzskatīts par lietderīgu paredzēt izņēmumu attiecībā uz astoņu nedēļu laikposmu, kas minēts Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokolā Nr. 1 par valstu parlamentu lomu Savienībā 4. pantā.
                  
               
                     (12)
                  
                  
                     Lai nodrošinātu nepārtrauktību un lai būtu iespējams nekavējoties piemērot šajā regulā paredzētos pasākumus, steidzamības kārtā šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro ar atpakaļejošu spēku no 2022. gada 1. janvāra.
                  
               IR PIEŅĒMUŠI ŠO REGULU.
         
            1. pants
            Grozījumi Regulā (ES) 2020/1429
            Regulu (ES) 2020/1429 groza šādi:
            
                        1)
                     
                     
                        regulas 1. pantu aizstāj ar šādu:
                        
                           “1. pants
                           Ar šo regulu paredz pagaidu noteikumus, saskaņā ar kuriem piemēro maksu par dzelzceļa infrastruktūras izmantošanu, kā noteikts Direktīvas 2012/34/ES IV nodaļā. Tā attiecas uz dzelzceļa infrastruktūras izmantošanu iekšzemes un starptautiskajiem dzelzceļa pārvadājumiem, kas ietilpst minētās direktīvas darbības jomā, laikā no 2020. gada 1. marta līdz 2022. gada 30. jūnijam (“pārskata periods”).”;
                        
                     
                  
                        2)
                     
                     
                        regulas 5. panta 2. punktu aizstāj ar šādu:
                        
                           “2.   Ja Komisija, pamatojoties uz 1. punktā minētajiem datiem, konstatē, ka dzelzceļa satiksmes apjoma samazināšanās salīdzinājumā ar satiksmes apjomu attiecīgajā laikposmā iepriekšējos gados turpinās un, visticamāk, turpināsies, un, pamatojoties uz vislabākajiem pieejamajiem zinātniskajiem datiem, arī konstatē, ka šī situācija ir Covid-19 pandēmijas ietekmes rezultāts, Komisija pieņem deleģētos aktus saskaņā ar 6. pantu, lai attiecīgi grozītu 1. pantā noteikto pārskata periodu. Jebkurš šāds grozījums var pagarināt pārskata periodu tikai uz termiņu līdz sešiem mēnešiem, un pārskata periodu nedrīkst pagarināt ilgāk par 2023. gada 31. decembri.”;
                        
                     
                  
                        3)
                     
                     
                        regulas 6. panta 2. punktu aizstāj ar šādu:
                        
                           “2.   Pilnvaras pieņemt 5. panta 2. punktā minētos deleģētos aktus Komisijai piešķir līdz 2023. gada 31. decembrim.”
                        
                     
                  
         
            2. pants
            Stāšanās spēkā
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2022. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 24. februārī
            
               
                  Eiropas Parlamenta vārdā –
               
               
                  priekšsēdētāja
               
               R. METSOLA
            
            
               
                  Padomes vārdā –
               
               
                  priekšsēdētāja
               
               A. PANNIER-RUNACHER
            
         
         
            (1)  2022. gada 19. janvāra atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2022. gada 16. februāra nostāja (Oficiālajā Vēstnesī vēl nav publicēta) un Padomes 2022. gada 24. februāra lēmums.
         
            (3)  Eiropas Parlamenta un Padomes Regula (ES) 2020/1429 (2020. gada 7. oktobris), ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (OV L 333, 12.10.2020., 1. lpp.).
         
            (4)  Komisijas Deleģētā regula (ES) 2021/1061 (2021. gada 28. jūnijs), ar ko pagarina pārskata periodu, kurš noteikts Eiropas Parlamenta un Padomes Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (OV L 229, 29.6.2021., 1. lpp.).
         
            (5)  OV L 123, 12.5.2016., 1. lpp.